《同阮时中秀才食笋二首 其二》
宋代·郭祥正

予生本无羁，缪为兹县尹。日长公事馀，佳客车接轸。

入林安所食，烹庖就肥笋。森森苍龙孙，头角遭束窘。

金刀仆争割，紫箨手亲陨。草火尤相宜，狼藉亦残忍。

聊为一饷乐，得酒辄满引。喧呼棋屡胜，惨淡诗不敏。

予腹既便便，从君莞而哂。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。